**SCRISOARE DE MOTIVAȚIE**

Stimate Domnule/Stimata Doamnă,

Vă adresez această scrisoare de motivație pentru a-mi exprima interesul de a deveni student/ă la programul masteral *Evaluarea politicilor și a programelor publice europene (EPPPE)* din cadrul Departamentului de Relații Internaționale și Integrare Europeană, SNSPA.

Mi-am dezvoltat cunoștințele și competențele în domeniul cercetării sociologice pe parcursul studiilor de licență la Facultatea de Științe Politice, SNSPA. Metodele și tehnicile de cercetare studiate pe parcursul cursurilor au fost aprofundate prin practica de specialitate desfășurată ca operator de teren și operator prelucrare date în SPSS. Am dobândit cunoștințe avansate despre politicile publice pe perioada internship-ului urmat la Camera Deputaților din Parlamentul României, Departamentul Studii Parlamentare. În calitate de voluntar al unor organizații non-guvernamentale de tineret am fost în echipa de scriere și de implementare a unor proiecte Eramus+. Această experiență m-a determinat să îmi doresc să cunosc mai multe despre măsurarea rezultatelor unor proiecte, precum și a impactului acestora.

Programul masteral EPPPE este o provocare și o oportunitate pe care doresc să o explorez. Consider că domeniul de evaluare a programelor și politicilor publice are un potențial ridicat în România și urmăresc o carieră ca evaluator. Mă integrez cu ușurință în orice echipă și am capacitatea de a identifica soluții la probleme complexe în situații de criză, aspecte pe care le consider avantaje în activitatea de viitor evaluator. Totodată, în contextul actual, în care există numeroase programe în derulare, dintre care amintesc Programele Operaționale, Programul Național de Redresare și Reziliență, solicitările de evaluări vor fi într-o continuă creștere.

Principalele teme de interes sunt: cunoașterea și înțelegerea istoriei evaluării, a instrumentelor utilizate și a etapelor unei evaluări. În cadrul interviului aș dori să abordez tema evaluării Programului pentru școli cunoscut drept ”Cornul și Laptele” deoarece sunt pasionat/ă de politicile de educație. Intenționez să argumentez propria percepție despre relevanța obiectivelor programului și voi prezenta o sinteză a concluziilor personale în urma analizei rapoartelor de evaluare actuale.

Dacă veți considera că motivația mea corespunde criteriilor de selecție pentru admiterea la programul masteral EPPPE, sunt disponibil/ă să particip la interviu și să detaliez tema de cercetare amintită.

Vă mulțumesc,

Numele și prenumele

Semnătura